Rodneanul Gabriel-Mihai Erhan, grefierul de la Parchetul de pe lângă Judecătoria Sighetul Marmației, care a sustras sute de dosare din unitatea de parchet și le-a dus acasă, s-a dat drept procuror și întocmit în fals o ordonanță de clasare, a fost trimis în judecată. Dosarul a fost instrumentat de procurorii de la Parchetul de pe lângă Tribunalul Maramureș.
Potrivit Direcției Generale Anticorupție, Gabriel Erhan a fost trimis în judecată la finele lunii februarie, în stare de arest preventiv, pentru săvârșirea infracțiunilor de sustragerea sau distrugerea de înscrisuri, uzurparea de calități oficiale, favorizarea făptuitorului, fals material în înscrisuri oficiale și uz de fals.
"Inculpatul, în calitate de grefier în cadrul Parchetului de pe lângă Judecătoria Sighetu Marmației, în data de 11.11.2023, a sustras un număr de 323 dosare penale si alte înscrisuri oficiale, înregistrate sau aparținând Parchetului de pe lângă Judecătoria Sighetu Marmației și le-a depozitat într-un spațiu aflat în apropierea imobilului în care locuia.
La data de 02.11.2023, în timp ce a fost abordat de către o persoană, martor în cauză, și-a asumat, fără drept, calitatea de procuror în cadrul Parchetului de pe lângă Judecătoria Sighetu Marmației și i-a dat de înțeles martorului că va întocmi o soluție de netrimitere in judecată în dosarul penal în care acesta era cercetat pentru săvârșirea unei infracțiuni la regimul rutier, comisă în stare de recidivă postexecutorie, întocmind ulterior, în fals, o ordonanță de clasare, prin contrafacerea semnăturii procurorului, pentru a împiedica tragerea la răspundere penală a acestuia. Totodată, inculpatul i-a înmânat ulterior celui din urmă un exemplar al ordonanței de clasare", au reținut procurorii în rechizitoriu.
În decembrie anul trecut polițiștii DGA Maramureș și DGA Bistrița-Năsăud au efectuat percheziții în patru locații din cele două județe.
"În 23 decembrie 2023, polițiști anticorupție din cadrul Serviciului Judeţean Anticorupţie Maramureş, cu sprijinul unor echipe de luptători din cadrul Inspectoratului Județean de Jandarmi Maramureș, în baza ordonanţelor de delegare emise de procurorul competent din cadrul Parchetului de pe lângă Tribunalul Maramureș, au efectuat un număr de 3 percheziţii domiciliare în județul Maramureș.
În aceeași cauză, la data de 28.12.2023, polițiști anticorupție din cadrul Serviciului Judeţean Anticorupţie Bistrița Năsăud, în baza ordonanţei de delegare emisă de procurorul competent din cadrul Parchetului de pe lângă Tribunalul Maramureș, au efectuat o percheziţie domiciliară, în județul Bistrița Năsăud", arată DGA, într-un comunicat.
Dosarul a fost trimis spre judecare Judecătoriei Baia Mare.